b'\n_START_ARTICLE_\n\xc4\x90uro \xc4\x90api\xc4\x87 \xc4\x90uketa\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 10. listopada 1920. u podinarskom selu Biteli\xc4\x87u, u siroma\xc5\xa1noj selja\xc4\x8dkoj obitelji. U selu nije bilo osnovne \xc5\xa1kole, a zbog siroma\xc5\xa1tva otac ga nije mogao dati da poha\xc4\x91a \xc5\xa1kolu u susjednom selu ve\xc4\x87 mu je, kao najstarijem djetetu, povjerio poslove obrade zemlje i \xc4\x8duvanja stoke. Sa svojim vr\xc5\xa1njacima i ro\xc4\x91acima u\xc4\x8dio je pisati, a na prelima u dugim zimama slu\xc5\xa1ao je \xc4\x90uro juna\xc4\x8dke narodne pjesme, pogotovo one iz pro\xc5\xa1losti juna\xc4\x8dke Cetinske krajine. Ve\xc4\x87 u sedamnaestoj godini druguje s komunistima Biteli\xc4\x87a, jednog od revolucionarnih \xc5\xbeari\xc5\xa1ta sinjskog podru\xc4\x8dja. Godine 1939. sekretar je omladinske grupe svoga sela. Stupiv\xc5\xa1i u organizirani revolucionarni pokret, osjetio je potrebu za u\xc4\x8denjem, pa je, u prolje\xc4\x87e 1939. godine, s vrlo dobrim uspjehom, privatno u Sinju, polo\xc5\xbeio \xc4\x8detiri razreda osnovne \xc5\xa0kole. Neposredno pred napad fa\xc5\xa1isti\xc4\x8dkih sila na Jugoslaviju, \xc4\x90uro je \xc5\xa1irio utjecaj KPJ me\xc4\x91u mlade\xc5\xbei Biteli\xc4\x87a._NEWLINE_Posle kapitulacije stare Jugoslavije, organizirao je, i sam u\xc4\x8destvovao u skupljanju oru\xc5\xbeja i municije i radio na pripremanju ustanka u svom kraju. Sredinom 1941. primljen je u KPJ. 9. VIII 1941. stupio je u Sinjski NOP odred sa svojim drugovima. U\xc4\x8destvovao u napadu na usta\xc5\xa1e i kidanju linija na cesti Sinj\xe2\x80\x94Prolog kod \xc4\x8cila\xc5\xa1a, i s odredom pre\xc5\xa1ao u Kame\xc5\xa1nicu. Zbog stradanja Splitskog NOP odreda kod Ko\xc5\xa1uta, partijsko rukovodstvo Dalmacije je donijelo odluku da se nekompromitirani partizani privremeno povrate u svoja sela. \xc4\x90uro je ostao u grupi partizana na Dinari, neumorno rade\xc4\x87i na ja\xc4\x8danju partijskih organizacija i na \xc5\xa1irenju bratstva i jedinstva hrvatskog i srpskog naroda ovoga kraja. Poseban je njegov doprinos u uspostavljanju i stalnom funkcioniranju veza Sinja s Biteli\xc4\x87em i Vrdovom zbog prihva\xc4\x87anja novih boraca, naro\xc4\x8dito onih s primorja._NEWLINE_Posle uspje\xc5\xa1no izvedenih zadataka u selima Podinarja, \xc4\x90api\xc4\x87 je, odlukom Kotarskog komiteta KPM za Sinj, sredinom prosinca 1941, postavljen za politkomesara Dinarske partizanske grupe (koja se zvala i Dinarski NOP odred). S njome se istakao u napadu na talijansku kolonu, 3. sije\xc4\x8dnja 1942. na \xc4\x8cila\xc5\xa1u, zatim u odbijanju napada jakih talijanskih snaga na slobodnu teritoriju Dinare, travnja 1942, i u drugim borbama koje je vodio Srednjodalmatinski NOP odred._NEWLINE_\xc5\xa0estog rujna 1942, formiranjem 1. dalmatinske NOU brigade, \xc4\x90uro je u\xc5\xa1ao u sastav njenog 1. bataljona i postavljen za vodnika 1. \xc4\x8dete. S ovom proslavljenom dalmatinskom jedinicom u\xc4\x8destvovao je u svim borbama, a istakao se posebno kao bomba\xc5\xa1 u napadu na Jajce, 26. studenog 1942, i u borbama za Prozor, sredinom velja\xc4\x8de 1943, u vrijeme IV neprijateljske ofanzive. U prvom napadu je medu prvima, sa svojom juri\xc5\xa1nom grupom, pokidao neprijateljsku \xc5\xbei\xc4\x8danu ogradu i probio se u grad._NEWLINE_Krajem svibnja 1943. u borbama kod manastira Pive je te\xc5\xa1ko ranjen u nogu, i nepokretan preba\xc4\x8den u Centralnu bolnicu, koja se kretala s 3. divizijom NOVJ-a. Nekoliko dana kasnije, izme\xc4\x91u 10. i 12. lipnja 1943, me\xc4\x91u mnogim ranjenicima NOVJ-a njema\xc4\x8dki fa\xc5\xa1isti su ubili i te\xc5\xa1ko ranjenog i nepokretnog \xc4\x90uru \xc4\x90api\xc4\x87a \xc4\x90uketu._NEWLINE_Njegovim primjerom po\xc5\xa1la je cijela njegova porodica: oca su mu talijanski fa\xc5\xa1isti uhvatili u selu Hrvace, u prolje\xc4\x87e 1942, gdje je i\xc5\xa1ao po partijskom zadatku i otjerali u koncentracioni logor; majka Boja mu je poginula u provo\xc4\x91enju jednog od mnogih karavana po Dinari, u zimu 1943; sestra Milica, borac 3. dalmatinske NOU brigade, poginula je u juri\xc5\xa1u.Narodnim herojem progla\xc5\xa1en je 20. prosinca 1951. godine.'